b'\n_START_ARTICLE_\nPlankeveien\n_START_PARAGRAPH_\nPlankeveien brukes om s\xc3\xa6rlig to tidligere veier til Oslo/Christiania fra \xc3\xb8st. Den ene f\xc3\xb8lger omtrent det som i dag er Str\xc3\xb8msveien/Gamle Str\xc3\xb8msvei, fra nordenden av \xc3\x98yeren til Galgeberg. Den andre g\xc3\xa5r gjennom \xc3\x98stmarka fra Kirkebygda i Enebakk via B\xc3\xb8rter og Rausj\xc3\xb8grenda fram til Rustadsaga og Oslo. Denne veien er f\xc3\xb8rt p\xc3\xa5 kommunens gule liste over verneverdige objekter._NEWLINE_Veiene fikk navnet p\xc3\xa5 grunn av den omfattende transporten av plank til Christiania. Plankelassene skulle til bordtomtene ved munningen av Akerselva, der de ble skipet ut i Europa. If\xc3\xb8lge P. Chr. Asbj\xc3\xb8rnsen var det ikke noe forn\xc3\xb8yelig bekjentskap \xc3\xa5 treffe p\xc3\xa5 plankekj\xc3\xb8rerne. De sperret ofte trafikken der de kom i rekker p\xc3\xa5 opptil 50 lass. P\xc3\xa5 1840-tallet kunne det if\xc3\xb8lge Byantikvaren g\xc3\xa5 hele 1000 lass gjennom Groruddalen hver dag. Dette var en tid den mest trafikkerte vegstrekning i hele Skandinavia. Det skal ha v\xc3\xa6rt over 2000 kj\xc3\xb8rere og 4-5000 hester i sving med \xc3\xa5 kj\xc3\xb8re plank mellom \xc3\x98yeren og Christiania. _NEWLINE_Den s\xc3\xb8rlige veien ble bes\xc3\xb8rget anlagt av Karen Hofgaard, enke etter Peder Cudrio p\xc3\xa5 Rustad g\xc3\xa5rd. Veien g\xc3\xa5r om vinteren over isen p\xc3\xa5 B\xc3\xb8rtervanna og opp til Rausj\xc3\xb8, hvor den svinger nordover mot Skjelbreia og g\xc3\xa5r videre til Eriksvann, Elv\xc3\xa5ga og over til N\xc3\xb8klevann, Rustad g\xc3\xa5rd og Rustadsaga, \xc3\x98stensj\xc3\xb8vannet og ned til byen. Plankeveien ble brukt fram til Enebakkveien sto ferdig omkring 1865. Den delen som g\xc3\xa5r i Marka, er ryddet og merket som skil\xc3\xb8ype. Og hver h\xc3\xb8st kan man f\xc3\xb8lge \xc2\xabPlankemarsjen\xc2\xbb, en turmarsj som g\xc3\xa5r fra Kirkebygda i Enebakk til Rausj\xc3\xb8grenda.'